钦定古今图书集成/历象汇编/岁功典/第077卷 > 九日侍宴乐游苑应令 庾肩吾
## 钦定古今图书集成/历象汇编/岁功典/第077卷 > 九日侍宴乐游苑应令 庾肩吾

辙迹光周颂，巡游盛夏功。钩陈万骑转，阊阖九关通。
秋晖逐行漏，朔气绕相风。献寿重阳节，回銮上苑中。
疏山开辇道，间树出离宫。玉醴吹岩菊，银床落井桐。
御梨寒更紫，仙桃秋转红。饮羽山西射，浮云冀北骢。
尘飞金埒满，叶破柳条空。腾猿疑矫箭，惊雁避虚弓。
雕材滥杞梓，花绶接鹓鸿。愧乏天庭藻，徒参文雅雄。